[Adrianus Episcopus, servus servorum Dei, venerabilibus fratribus S. Viennensi, et C. Lugdunensi Archiepiscopis, salutem et Apostolicam benedictionem Dilectus filius noster Petrus Abbas Cluniacensis Celsiniacense Cœnobium, quod ad jus pertinet Cluniacensis Ecclesiæ, à fratre suo Eust. occasione trecentarum marcarum argenti, quas ab eo requirit, graviter conqueritur infestari; cum ipse tamen se paratum asserat extitisse, quod justum est, illi mediante judicio exhibere. Homines siquidem supradictæ Ecclesiæ capit, bona eorum diripit, et quibus modis potest incessanter affligit. Unde nos, quoniam perturbatoribus Cluniacensis Ecclesiæ, tam per nos quàm per fratres et Coëpiscopos nostros exacta volumus diligentia contraïre; per præsentia vobis scripta mandamus, quatinus præfatum E. ut ab infestatione prænominati Cœnobii et hominum ipsius abstineat, et iniquè ablata restituat, districtius moneatis. Si verò monitionibus vestris obedire contempserit, excommunicationis eum vinculo innodetis, et donec resipiscat, sicut excommunicatum faciatis attentius evitari. Sanè si adversum Cluniacensem Ecclesiam vel obedientias ejus quicquam juris habuerit, vos in unum convenientes partes ante vestram præsentiam evocetis, et rationibus hinc inde diligenter auditis et plenariè cognitis, quod justum inde fuerit, judicetis, et prosecutione faciatis operis adimpleri. Datum Narniæ XIV. Kalendas Septembris, Pontificatus nostri anno.]